PROPOSTA GĦAL RAKKOMANDAZZJONI LILL-KUNSILL skond l-Artikolu 114(1) tar-Regoli ta' Proċedura f'isem il-Grupp PSE dwar l-irwol ta' l-Unjoni Ewropea fl-Iraq Rakkomandazzjoni tal-Parlament Ewropew lill-Kunsill dwar l-irwol ta' l-Unjoni Ewropea fl-Iraq Il-Parlament Ewropew , wara li kkunsidra l-Artikolu 114(1) tar-Regoli ta' Proċedura tiegħu, wara li kkunsidra l-irwol essenzjali ta' l-Iraq għall-istabilità tar-reġjun kollu u tal-Lvant Nofsani f'sens ġenerali, wara li kkunsidra l-vjolenza interkomunitarja u intrakomunitarja, wara li kkunsidra li ma hemm l-ebda soluzzjoni militari possibbli, u wisq inqas imposta minn forzi barranin, wara li kkunsidra l-bżonn li tinħoloq forza nazzjonali ta' żamma ta' l-ordni, li tiġbor fiha l-komunitajiet kollha u li tkun tista' tibbenefika mill-fiduċja ta' dawn ta' l-aħħar, wara li kkunsidra li huwa indispensabbli li l-atturi politiċi tal-komunitajiet kollha jkunu assoċjati mar-riċerka għal soluzzjoni sostenibbli, wara li kkunsidra li jeħtieġ li jibqgħu jittaffu d-diffikultajiet, b'mod partikulari tal-popolazzjonijiet ċivili Iraqqini, spustjati jew refuġjati fil-pajjiżi ġirien, wara li kkunsidra l-impenji meħuda mill-Konferenza tad-donaturi, wara li kkunsidra li l-Parlament Ewropew huwa koresponsabbli fil-qasam baġitarju, wara li kkunsidra li, mill-2003 sa l-2006, l-Unjoni Ewropea tat lill-Iraq 718.5 miljun Euro f'għajnuna, wara li kkunsidra li l-fondi ta' l-Unjoni Ewropea ġew użati, mingħajr kontroll Ewropew reali, essenzjalment min-Nazzjonijiet Uniti u mill-Bank Dinji permezz ta' Fond Internazzjonali għar-Rikostruzzjoni ta' l-Iraq (IRFFI), Jibgħat dawn ir-rakkomandazzjonijiet lill-Kunsill: a) li titkompla l-kontribuzzjoni ta' l-Unjoni Ewropea għall-ħolqien ta' Stat unifikat, stabbli, demokratiku, lajku u rispettuż tal-libertajiet reliġjużi; b) li jiġu multiplikati l-inizjattivi li jippermettu l-għaqda bejn id-diversi komunitajiet, b'mod partikulari fil-qasam tar-riforma kostituzzjonali u tal-qsim tal-poteri; c) li - f'kollaborazzjoni stretta man-Nazzjonijiet Uniti, ma' l-atturi internazzjonali l-oħra u ma' l-awtoritajiet Iraqqini - jiġi żviluppat pjan koerenti fuq medda twila ta' żmien sabiex issir ir-riforma tas-settur tas-sigurtà, ibbażat fuq il-prinċipji tar-responsabbiltà demokratika tal-forzi armati u li jenfasizza d-demobilizzazzjoni tal-milizzji; d) li ssir kontribuzzjoni għall-għajnuna lill-Iraq sabiex japprofitta mir-riżorsi minerali tiegħu; e) li ssir verifika indipendenti dwar l-użu tal-fondi Ewropej min-Nazzjonijiet Uniti u mill-Bank Dinji; Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill u, biex ikunu infurmati, lill-Kummissjoni, lill-gvern ta' l-Iraq, lill-Kunsill Iraqqin tar-rappreżentanti, lin-Nazzjonijiet Uniti u lill-Bank Dinji.
Extracted from 15509807__MOTION__B6-2007-0328__MT.txt